Projektet omkring markedspladsen Øboderne har været igennem en turbulent opstartsfase, men nu er der indgået aftale med Navitas. Øboderne åbner lørdag den 25. juni.

Annonce

De ville gerne have været i gang allerede i maj måned. Med madmarked og markedsplads på Pier 2 bag Navitas på Aarhus Havn. Men som mange har måttet sande før dem, tager det der med myndighedsgodkendelser tid. Så åbningen af Øboderne, som konceptet hedder, blev udskudt.

Nu kan man dog melde åbningsdato ud, og det bliver lørdag 25. juni du første gang kan besøge weekendmarkedet, der efter planen skal byde på grønt, kolonialt, streetfood, genbrugsfund, tøj, design og kunst.

Adressen bliver ikke helt Pier 2, men nabogrunden.

I fredags indgik Øboderne en aftale med Navitas, om at de må benytte området omkring bygningen i weekenderne til at få sparket Aarhus´ nye rekreative område og madmarked i gang.

»Vi blev for nyligt bekendt med, at projektet, på grund af forsyningsmæssige årsager, var i farezonen for ikke at blive realiseret på Pier 2, hvor det siden starten har været tiltænkt at blive placeret. Navitas er nabo til Pier 2 og en enig ejerforening og bestyrelse valgte derfor at hjælpe arrangørerne med en midlertidig tilladelse til at benytte vores faciliteter,« forklarer rektor for Aarhus Maskinmesterskole og ejerforeningsformand for Navitas, Anders Hanberg Sørensen og fortsætter:

»Øboderne, Aarhus' nye markedsplads er et spændende tiltag med masser af potentiale, og vi håber, at vi med den midlertidige tilladelse kan give projektejerne mulighed for at håndtere udfordringerne på Pier 2 og gøre området klar til sommeren 2017.«

De to drivende kræfter bag projektet er Christian Willesen og Rene Fürster Simonsen.

»Vi vil Øboderne rigtig meget, men vil ikke lægge skjul på at vejen hertil, hvor vi er i dag, har været belagt med en god portion udfordringer. Heldigvis er vi begge nogle fightere, så der har ikke på noget tidspunkt været tale om at give op. Vi tror på projektet og ser meget frem til at få den nye markedsplads i luften,« siger Christian Willesen.

Ønsker man plads på markedet kan man kontakte Øboderne via deres Facebook-side eller hjemmesiden. Der er fortsat ledige loppemarkedspladser og stadepladser.

Annonce

FAKTA - ØBODERNE